IVP: Misdaad belemmer toerismeDie vermoorde Chileense toeris Slavko Yaksic. Foto: Facebook Die IVP in KwaZulu-Natal glo misdaad sal toeriste wegdryf. Dit volg ná die dood van ŉ Chileense toeris, Slavko Andro Yaksic Besoaín, wat die afgelope week met steekwonde aan sy liggaam gekry is nadat hy by Dundee in die Tuinprovinsie gekry is. Die IVP meen sulke voorvalle kan voornemende toeriste afskrik, berig African News Agency. “Misdaad sal toeriste wegdryf en vir elke toeris wat nié na Suid-Afrika kom nie, gaan werkgeleenthede verlore, iets wat ons nie kan bekostig nie,” sê Blessed Gwala, IVP-woordvoerder. Yaksic (29) is laas op 24 September lewend gesien by die Melusi-Christengemeenskap op Dundee. Die direkteur van die sentrum, past. Peter Hambidge, het verlede week aan Maroela Media gesê hy het die Chileense rugsakreisiger probeer oorreed om veiligheid voor oë te hou. “Hy het gesê hy is op pad Bergville toe omdat hy dol is oor klein dorpies,” het Hambidge op 17 Oktober aan Maroela Media gesê. “Toe hy my vertel van sommige plekke waar hy al in Suid-Afrika oorgebly het, het ek hom gewaarsku dis onveilig om so deur ons omgewing te reis.” Gwala sê berigte word daagliks ontvang van misdaad in die provinsie. “Misdaad en veiligheidsbedreigings vir inwoners sowel as besoekers is van die belangrikste kwessies wat ŉ toeristebestemming kan maak of breek.” Sy meen toenemende berigte van misdaad teen toeriste, teistering, sakgryp-gevalle en selfs motorkapings, agtervolgings van lughawens af sowel as moord op bejaardes stuur gevaarseine uit na die wêreldgemeenskap. Suid-Afrika het al ŉ reputasie as ŉ onveilige land waar besoekers gevaar loop om beroof of gekaap te word. “Ons onvermoë om misdaad hok te slaan,” sê Gwala, “kos die toerismebedryf derduisende werkgeleenthede.” Gwala sê die IVP doen ŉ beroep op die polisiediens om alles in sy vermoë te doen om die 29-jarige reisiger se moordenaar(s) aan die kaak te stel.